*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Μαρτίου 1987

για την περάτωση της διαδικασίας αντιντάμπινγκ όσον αφορά τις εισαγωγές στην Ισπανία ιατρικών πλακών ακτίνων Χ για γενική χρήση, καταγωγής Ομοσπονδιακής Δημοκρατίας της Γερμανίας, Ιταλίας και Ιαπωνίας.

(Το κείμενο στην ισπανική γλώσσα είναι το μόνο αυθεντικό)

(87/207/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 380 παράγραφος 3,

τον κανονισμό (ΕΟΚ) αριθ. 812/86 της 14ης Μαρτίου 1986 για την άμυνα κατά των εισαγωγών που αποτελούν αντικείμενο ντάμπινγκ μεταξύ της Κοινότητας των Δέκα και των νέων κρατών μελών ή μεταξύ των νέων κρατών μελών κατά την διάρκεια της περιόδου εφαρμογής των μεταβατικών μέτρων που θεσπίζονται με την πράξη προσχώρησης της Ισπανίας και της Πορτογαλίας (1), και ιδίως το άρθρο 7,

Μετά από διαβούλευση με τα ενδιαφερόμενα κράτη μέλη όπως προβλέπεται από τον κανονισμό (ΕΟΚ) αριθ. 812/86,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (2), και ιδίως το άρθρο 9,

Μετά από διαβούλευση στο πλαίσιο της συμβουλευτικής επιτροπής όπως προβλέπεται βάσει του κανονισμού (ΕΟΚ) αριθ. 2176/84,

Εκτιμώντας ότι:

(1) Με το βασιλικό διάταγμα αριθ. 89/1985 της 9ης Ιανουαρίου 1985 (3) οι ισπανικές αρχές επέβαλαν οριστικό δασμό αντιντάμπινγκ στις εισαγωγές των ιατρικών πλακών ακτίνων Χ για ιατρική χρήση, με επίστρωση γαλακτώματος στις δύο όψεις, που εμπίπτει στη διάκριση 37.01. Β. ΙΙΙ. α του ισπανικού δασμολογίου, καταγωγής Ιταλίας, που προμηθεύει η 3M Italia.

(2) Τον Οκτώβριο 1985 η 3M Italia ζήτησε να επανεξετάσουν οι ισπανικές αρχές τα εν λόγω μέτρα

(3) Με απόφαση της 19ης Νοεμβρίου 1985 (4) της Direccion General de Politica Arancelaria e Importacion η διαδικασία αντιντάμπινγκ που αφορά τις εισαγωγές στην Ισπανία του προϊόντος που περιγράφεται στην παράγραφο 1, καταγωγής Ιταλίας, επεκτάθηκε ώστε να περιλαμβάνει τις εισαγωγές του προϊόντος αυτού, καταγωγής Ομοσπονδιακής Δημοκρατίας της Γερμανίας και Ιαπωνίας.

(4) Δεδομένου ότι καμία τυπική απόφαση δεν έχει ληφθεί πριν από την 1η Ιανουαρίου 1986 από τις αρμόδιες ισπανικές αρχές όσον αφορά την προαναφερόμενη διαδικασία, η διαδικασία αυτή έπρεπε να συνεχιστεί από την Επιτροπή δυνάμει του άρθρου 380 παράγραφος 3 της πράξης προσχώρησης.

Μετά από επαφές μεταξύ της Επιτροπής και όλων των ενδιαφερομένων μερών που είναι γνωστά στην Επιτροπή, ο κυριότερος ισπανός κατασκευαστής του εν λόγω προϊόντος, που κατέχει μερίδιο τουλάχιστον . . . % (5) στην ισπανική αγορά, δήλωσε ότι οι σχετικές εισαγωγές είχαν παύσει να προκαλούν υλική ζημιά στον ισπανικό βιομηχανικό κλάδο.

(5) Δεδομένου ότι αποσύρθηκε ο κυριότερος καταγγέλλων και ότι μετά την προσχώρηση της Ισπανίας στην Κοινότητα μεταβλήθηκαν οι συνθήκες, κρίνεται σκόπιμο να περατωθεί η διαδικασία αυτή και να θεωρηθεί ότι η ζημιά που προκλήθκε από τις εισαγωγές από την Κοινότητα των Δέκα έπαυσε την 1η Ιανουαρίου 1986,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τερματίζεται η διαδικασία αντιντάμπινγκ όσον αφορά τις εισαγωγές στην Ισπανία ιατρικών πλακών ακτίνων Χ για ιατρική χρήση, καταγωγής Ομοσπονδιακής Δημοκρατίας της Γερμανίας, Ιταλίας και Ιαπωνίας.

Άρθρο 2

Το βασιλικό διάταγμα αριθ. 89/1985 θα καταργηθεί αναδρομικά από την 1η Ιανουαρίου 1986.

Άρθρο 3

Η Ισπανία οφείλει να κοινοποιήση στην Επιτροπή, εντός προθεσμίας δύο μηνών, τις νομοθετικές, κανονιστικές ή διοικητικές διατάξεις που λαμβάνει για να συμμορφωθεί με την παρούσα απόφαση.

Άρθρο 4

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 12 Μαρτίου 1987.

Για την Επιτροπή

Peter SUTHERLAND

Μέλος της Επιτροπής

(1) ΕΕ αριθ. L 78 της 24. 3. 1986, σ. 1.

(2) ΕΕ αριθ. L 201 της 30. 7. 1984, σ. 1.

(3) ΒΟΕ (Ισπανική Εφημερίδα της Κυβερνήσεως) αριθ. 24 της 28. 1. 1985, σ. 2288.

(4) ΒΟΕ αριθ. 290 της 14. 12. 1985, σ. 39 500.

(5) Στο κείμενο της παρούσας απόφασης που δημοσιεύθηκε, ορισμένοι αριθμοί παραλείφθηκαν σύμφωνα με τις διατάξεις του άρθρου 8 του κανονισμού (ΕΟΚ) αριθ. 2176/84 του Συμβουλίου περί μη αποκαλύψεως επαγγελματικών απορρήτων.